钦定古今图书集成/明伦汇编/官常典/第726卷 > 何充〈子士麟 孙驹行 从子仲桂〉
## 钦定古今图书集成/明伦汇编/官常典/第726卷 > 何充〈子士麟 孙驹行 从子仲桂〉

按《宋史忠义传》：“充，汉州德阳人，秘书监耕之孙，通判
黎州，摄州事，预为备御计。及宋能之至，建议急于邛
崃创大小两关仓及砦屋百间，亲督程役。俄关破，充
自刺不死，大军帅呼之，语许以不杀，充曰：‘吾三世食
赵氏禄，为赵氏死不憾’。帅设帟幄，环坐诸将，而虚其
宾席，呼充曰：‘汝能降，即坐此’。充踞坐地求死，遂罢。它”
日，又呼之，欲髡其顶，曰：“可杀不可髡。”又使署《招民榜》，
充曰：“吾监州也，可聚吾民使杀之耶？即一家有死而
已，榜必不可署。”大将遗以酒茗羊牛肉，皆却之。自是水饮绝不入口。敌知其不可，强将呙之，大将曰：“此南
家好汉也，使之即死。”于是斩其首，充妻陈骂不绝口。
初，充之见呼也，陈必以一家往，帅曰：“不呼汝，何以来？”
陈曰：“吾求死尔。”及充死，东望再拜曰：“臣夫妇虽死，可
以对赵氏无愧矣！”众以石击杀之。方充夫妇之婴祸
也，亲戚劝其苟免，充正色曰：“我夫妇与儿妇义同死，
汝等自求生可也。”于是上下感泣，愿同死者四十馀
人。男士麟、孙驹行、从子仲桂先充而死，惟长子士龙
得免。